Document ID: /roh_data/filtered/fineweb-2-filterrobots_roh.jsonl.gz/11344

Concret vegn la contribuziun che mintga fracziun survegn ad onn auzada da 4'000 sin 12'000 francs. La contribuziun che la fracziun survegn pro deputada e deputà crescha da 300 sin 500 francs ad onn. Quai vul dir: Ils custs muntan da nov 120'000 francs ad onn – quasi il dubel d’enfin uss.
Quests daners dovran las fracziuns per preparar las fatschentas avant las sessiuns, per exempel per pajar in expert che declera en ina sesida pli precis ina lescha.
Tgi survegn quants daners?
|Fracziun||Commembers||pro fracziun||500 pro commember||Total|
|PLD||36||12'000||18'000||30'000|
|PCD||30||12'000||15'000||27'000|
|PBD||23||12'000||11'500||23'500|
|PS||19||12'000||9'500||21'500|
|PPS||9||12'000||4'500||16'500|
|PVL||3||0||1'500||1'500|
|Total||120||60'000||60'000||120'000|
La proposta per insumma auzar questas contribuziuns è vegnida da la Conferenza dals presidents, quai vul dir dals schefs da fracziuns. Els han laschà far ina cumparegliaziun ed èn vegnids a la conclusiun che las contribuziuns en il Grischun sajan pli bassas ch'en auters chantuns.
PLD tuttina encunter
La fracziun liberaldemocratica ha per gronda part votà cunter l'augment, cun l'argument ch'i na saja betg il dretg mument. Suenter la decisiun dal Tribunal federal davart il sistem da maiorz en il Grischun spetgian differentas midadas il Cussegl grond, perquai fissi meglier da spustar la decisiun. Uschia la scheffa da fracziun Vera Stiffler (PLD)
Trumpads e surstads da questa midada d'opiniun èn sa mussads ils schefs da fracziun Remo Cavegn (PCD) e Gian Michael (PBD). Els han argumentà che la lavur preparativa vegnia actualmain savens fatga a moda voluntaria - uss saja temp per adattar las contribuziuns.
La PPS è stada da l'entschatta davent cunter in augment. Tenor Roman Hug na fetschia betg da basegn da «suflar si» l'entir sistem.
RR novitads 12:00